Foto: Videodan kadr Afg‘oniston fuqarosi O‘zbekiston Islomiy harakati a’zosi bo‘lgan. «O‘zbekiston-24» telekanali ma’lumotlariga ko‘ra, Abdulhamid Muhammad Hasan 1977 yilda Afg‘onistonda tug‘ilgan. 2005 yilda u O‘zbekistonga qarshi jinoiy harakatlarda ishtirok etganligi uchun Milliy xavfsizlik xizmati (hozirgi DXX) xodimlari tomonidan hibsga olingan. 1998 yildan u Tohir Yo‘ldoshev boshchilik qilgan, Afg‘onistonda O‘zbekiston Islomiy harakati a’zosi hisoblangan. Ta’kidlanishicha, u amaldagi konstitutsion tuzumni o‘zgartirish, hokimiyatni qo‘lga olish, davlat organlari faoliyati va mamlakatdagi ijtimoiy-siyosiy vaziyatni buzishga qaratilgan fitnada faol ishtirok etgan. Qo‘lga olinganidan so‘ng, unga nisbatan jinoiy ish qo‘zg‘atildi va Toshkent shahar jinoiy ishlar bo‘yicha sudi uni 16 yilga ozodlikdan mahrum qildi. Sentyabr oyi boshida u prezident farmoniga binoan afv etildi va ozodlikka chiqarildi.